เอชพีปักธงรุก6กลุ่มองค์กรเต็มรูปแบบ
&nbsp;เอชพีนำโซลูชันรุก 6 ตลาดองค์กร คาดปีนี้หน่วยงานหันใช้งบเพิ่มหลักชะลอการลงทุนในปีที่ผ่านมา
10 ส.ค. 2554

เอชพีนำโซลูชันรุก 6 ตลาดองค์กร คาดปีนี้หน่วยงานหันใช้งบเพิ่มหลักชะลอการลงทุนในปีที่ผ่านมา
นายเดนนิส มาร์ค รองประธานและผู้จัดการทั่วไป กลุ่มธุรกิจเพอร์ซันแนลซิสเต็มส์ บริษัท ฮิวเลตต์แพคการ์ด ภูมิภาคเอเชียตะวันออกเฉียงใต้และไต้หวัน หรือเอชพี เปิดเผยว่า กลยุทธ์ของเอชพีในปีนี้จะรุกตลาดลูกค้าองค์กรเต็มรูปแบบมากขึ้น และจะนำเสนอในรูปแบบของโซลูชัน ไม่ใช่เฉพาะแค่ขายเครื่องคอมพิวเตอร์และฮาร์ดแวร์เท่านั้น เพื่อให้การใช้งานเหมาะสมกับลูกค้ามากขึ้น
ทั้งนี้ จะมุ่งเจาะกลุ่ม 6 ประเภทองค์กร คือ การเงินธนาคาร ธุรกิจท่องเที่ยว สาธารณสุข การศึกษา ค้าปลีก และธุรกิจการออกแบบ ซึ่งคาดว่าจะมีการเติบโตรวดเร็ว
“ภาครัฐต้องลงทุนด้านการศึกษาและการสาธารณสุขอยู่แล้ว เอชพีจะนำเสนอโซลูชั่นเพื่อให้การทำงานดีขึ้น ขณะที่กลุ่มค้าปลีกและท่องเที่ยวจะเป็นเอสเอ็มอี ซึ่งเติบโตที่รวดเร็ว ส่วนกลุ่มธุรกิจออกแบบด้านแอนิเมชันและมัลติมีเดียก็เติบโตมากขึ้นจากการสนับสนุนด้านเศรษฐกิจสร้างสรรค์ของรัฐบาล” นายมาร์ค กล่าว
สำหรับกลุ่มประเทศกำลังพัฒนาจะเป็นกลุ่มที่มีการเติบโตดี ซึ่งนอกจากประเทศไทยแล้ว ยังมีเวียดนามและอินโดนีเซียที่เป็นเป้าหมายหลัก โดยจะลงทุนพัฒนาโซลูชันใหม่ๆ ร่วมกับพันธมิตรในประเทศไทย สำหรับนำไปทำตลาดองค์กรทั้งในและต่างประเทศด้วย ดังนั้นการรุกตลาดองค์กรครั้งนี้จะเป็นโอกาสเติบโตของเอชพีด้วยส่วนการเปลี่ยนแปลงผู้บริหารเอชพีภายในประเทศไทย โดยแต่งตั้งผู้บริหารจากต่างประเทศเข้ามานั้น ถือเป็นเรื่องปกติที่เอชพีจะหมุนเวียนทรัพยากรบุคคลให้เหมาะสม การดึงคนจากภายนอกที่มีประสบการณ์เข้ามาจะช่วยให้เกิดการเรียนรู้ใหม่ๆ กับทีมงานในประเทศไทยเช่น ที่ผ่านมาเอชพีตั้งนายปวิณ วรพฤกษ์ไปทำงานที่สิงคโปร์เพื่อเรียนรู้มากขึ้น ตอนนี้กลับมาทำหน้าที่ด้านช่องทางจำหน่ายและการขายในประเทศไทย